## La Generalitat i l’Ajuntament de València invertiran tres milions d’euros en infraestructures de depuració de la ciutat i l’Albufera

*** L’objectiu és garantir un funcionament eficaç i coordinat del sistema de sanejament de la ciutat de València
* L’acord establix una inversió de 2.999.413 euros per a quatre anys, dels quals l’EPSAR s’encarregarà de finançar 2.699.472 euros**

La Conselleria de Medi Ambient, Infraestructures i Territori, a través de l’Entitat Pública de Sanejament d’Aigües Residuals (EPSAR), ha firmat un acord de col·laboració amb l’Ajuntament de València per al finançament i execució de noves infraestructures i actuacions de millora en les instal·lacions de sanejament, depuració, tractament i reutilització d’aigües residuals de titularitat municipal en el nucli urbà de la ciutat i en l’entorn del Parc Natural de l’Albufera.

Com ha explicat el conseller de Medi Ambient, Infraestructures i Territori, Vicente Martínez Mus, l’acord “preveu la construcció de noves instal·lacions, la reforma i millora de les actuals i el foment de l’ús d’aigües regenerades, amb l’objectiu de garantir un funcionament eficaç i coordinat del sistema de sanejament de la ciutat de València i tot el seu entorn”.

“Respecte al finançament, s’ha establit una inversió de 2.999.413 euros per al període 2025-2029 i l’acord tindrà una duració inicial de quatre anys, prorrogable fins a un màxim de huit”, ha assegurat el conseller. D’esta manera, l’EPSAR s’encarregarà de finançar 2.699.472 euros i l’Ajuntament de València destinarà al projecte un total de 299.941 euros.

Este conveni dona continuïtat al subscrit l’any 2000 entre les dos administracions i establix que les infraestructures incloses seran de titularitat municipal, a excepció de l’estació de bombament de Cantarranas, que pertany a la Generalitat.

El conseller ha esmentat un altre conveni que es va firmar anteriorment per valor d’uns quatre milions d’euros per a la millora d’instal·lacions de depuració de la ciutat de València i de l’entorn de l’Albufera. “Tenim una tasca comuna que és mantindre el llac en les millors condicions i controlar qualsevol abocament que es puga produir. Continuarem treballant de la mà en el marc d’esta col·laboració”.

Per tant, es preveuen actuacions en els col·lectors nord/sud i de l’àrea metropolitana; l’estació de bombament i depuradora del Palmar, el Saler, el Perellonet, Massarrojos, Casal d’Esplai, i les estacions de bombament urbanes de Doctor Lluch, Malva-rosa, Natzaret, Poble Nou, Pinedo, entre altres.

Per la seua part, l’alcaldessa de València, M. José Catalá ha assenyalat que es tracta d’infraestructures “que haurien d’haver-se realitzat fa anys, ja que milloren el medi ambient i reforcen el nostre compromís amb la gestió eficient de l’aigua, la sostenibilitat ambiental i la seguretat de les infraestructures crítiques de sanejament de la nostra ciutat”.

En la firma de l’acord han assistit també el secretari autonòmic d’Infraestructures i Transport, Javier Sendra, així com el gerent de l’EPSAR, José Aparicio.

Cal recordar que l’EPSAR, en virtut de les atribucions i funcions que li conferix la Llei 2/1992, de 26 de març del Govern Valencià, de sanejament de les aigües residuals de la Comunitat Valenciana, és una entitat de dret públic de la Generalitat, creada per a dur a terme de manera eficaç, entre altres activitats, l’execució de les obres de sanejament i depuració que l’Administració de la Generalitat determine, així com la gestió del cànon de sanejament i les altres que li puguen encomanar les entitats locals o altres organismes.

Fecha: 21/10/2025